На основу члана 41а став 2. Закона о заштити природе („Службени гласник РС”, бр. 36/09, 88/10, 91/10-исправка, 14/16 и 95/18-др. закон) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ СПЕЦИЈАЛНОГ РЕЗЕРВАТА ПРИРОДЕ „РТАЊ”

Члан 1.

Специфичан рељеф са купастим врхом Шиљак и врло стрмим падинама, крашким рељефом са дубоким јамама и различитим облицима краса у источној Србији, ставља се под заштиту и проглашава заштићеним подручјем изузетног значаја, односно Ι категорије, као Специјални резерват природе ,,Ртањ” (у даљем тексту: Специјални резерват природе „Ртањ”).

Члан 2.

Специјални резерват природе „Ртањ” ставља се под заштиту како би се: очували унутрашњи котлински басени (кривовирски, боговинско-сумраковачки и сокобањски басен), као и тектонски хорст Ртња са делом Голе планине и површи јужне падине Ртња према Констадиновици; очувао морфоструктурни рељеф (планински гребен Кусак-Големи врх (1405 m) са кречњачком пирамидом Шиљком (1570 m)); очувале најстарије стене у оквиру старијег палеозоика, седименти силура и девона, серија доломита и доломитичних кречњака; очувало 14 спелеолошких објеката (две пећине, десет јама, два објекта одговарају јамско-пећинском типу) и значајније хидрогеолошке појаве (Мировско врело, Луковско врело, врело Мрљиш, Илинско врело и друга мања); очувале шумске заједнице реликтног карактера (мешовита шумска заједница јеле и букве), термофилне шуме и шибљаци храстовог појаса, мезофилне букове и буково-јелове шуме, сладуново-церове шуме и развијене вегетације шибљака; очувала фитоценоза *Ceterachi-Ramondetum serbicae,* ендемична врста љубичице (*Viola grisebachiana)* са камеником (*Saxifraga paniculata),* као иксерофилни типови зељасте вегетације (пашњаци, ливаде и камењари), власуља (*Festuca valesiaca*) и едификаторска врста стеноендемична ртањска метвица (*Nepeta* *rtanjensis*); очувало 644 таксона из групе васкуларних биљака, таксони сврстани у 72 фамилијe виших биљака.

На подручју Ртња идентификовано је: 11 строго заштићених врста (српскарамонда(*Ramonda serbica*), ртањска метвица(*Nepeta rtanjensis*), каћунак (*Orchis coriophora*), каћун(*Orchis militaris*), мушкибожур (*Paeonia mascula*), алпска павит(*Clematis alpina*), планинска саса(*Pulsatilla montana*), кохова линцура (*Gentiana acaulis*)), представници водоземаца (даждевњак(*Salamandra salamandra*), обични мрмољак *(Lissotriton vulgaris)*, планински мрмољак *(Ichtyosaura alpestris)*, жутотрби мукач *(Bombina variegate)*, шумска жаба *(Rana dalmatina)*, велика зелена жаба *(Pelophylax ridibundus)*, грчка жаба *(Rana graeca)*, гаталинка *(Hyla arborea)*, велика крастава жаба *(Bufo bufo)*, зелена крастава жаба *(Pseudepidale viridis)*)*;* представницигмизаваца (копнена корњача *(Eurotestudo hermanni)*, слепић *(Anguis fragilis)*, кратконоги гуштер *(Ablepharus kitaibelii)*, ливадски гуштер *(Lacerta agilis)*, зелембаћ *(Lacerta viridis)*, зидни гуштер *(Podarcis muralis)*, степски смук *(Dolichophis caspius)*, смукуља *(Coronella austriaca)*, ескулапов смук *(Zamenis longissimi)*, белоушка *(Natrix* *natrix)*, рибарица *(Natrix tessellate),* поскок *(Vipera* *ammodytes)*); представници фауне (евидентирано 89 врста птица, од којих су 83 врсте гнездарице, 28 врста сисара, три врсте слепих мишева, из реда бубоједа присутни су: јеж (*Erinaceus europaeus*), кртица (*Talpa* *europaea*) и шумска ровчица (*Sorex araneus*), од глодара жутогрли миш (*Apodemus flavicollis*) и риђа шумска волухарица (*Clethrionomys glareolus*)).

Члан 3.

Специјални резерват природе „Ртањ” обухвата истоимени планински масив који припада источној Србији, односно југозападни део Карпатско – балканског планинског система, a административно припада општинама Сокобања и Бољевац.

Специјални резерват природе „Ртањ” износи 4.997,17hа, од чега је 3.013,53 hа (60,30%) у државном власништву, 1.983,63 hа (39,70%) у приватном власништву, од чега је I степеном обухваћено 6,08%, II степеном 35,62% и III степеном 58,30% укупне површине подручја Специјалног резервата природе „Ртањ”.

Опис границе и графички приказ Специјалног резервата природе „Ртањ” дати су у Прилогу – Опис границе и графички приказ Специјалног резервата природе „Ртањ”, који је одштампан уз ову уредбу и чини њен саставни део.

Члан 4.

На подручју Специјалног резервата природе „Ртањ”, утврђују се режими заштите I, II и III степена.

Режим заштите I степена, укупне површине 303.76 ha, односно 6,08%, површине Специјалног резервата природе „Ртањ”, обухвата простор који је ограничен спољним границама шумских одељења ГЈ „Ртањ” Шумске управе Бољевац.

Режим заштите II степена, укупне површине 1.780,34 ha, односно 35,62% површине Специјалног резервата природе „Ртањ”, обухвата следеће локалитете:

1. „Кусак – Ледничка страна”, површина овог локалитета износи 483,47 haи обухвата КО Врмџа, К.О. Мужинац и КО Мирово;
2. „Гола планина – Костадиновица”, површина овог локалитета износи1.296, 87 ha и обухвата КО Мужинац и КО Шарбановац.

Режим заштите III степена, укупне површине 2.913,06 ha, односно 58,30% површине Специјалног резервата природе „Ртањ”, обухвата преостали део заштићеног подручја који није обухваћен режимом заштите I и II степена.

Члан 5.

На подручју Специјалног резервата природе „Ртањ”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, забрањују се и:

1. изградња хидротехничких објеката (брана-акумулација), као и изградња хидроелектрана на водотоцима или њиховим деловима на читавом заштићеном подручју;
2. извођење активности које могу довести до оштећења или деградације објеката геонаслеђа;
3. узимање фосилоносних материјала са геолошких профила;
4. узнемиравање фауне и сакупљање јаја;
5. неконтролисано порибљавање Врмџанског језера;
6. уништавање и сакупљање строго заштићених и заштићених биљних и животињских врста;
7. уношење инвазивних и алохтоних врста.

Радови и активности ограничавају се на отварање нових мајдана техничког камена унутар заштићеног подручја, само ако се материјал таквих или сличних карактеристика не може наћи на подручју изван граница заштићеног подручја, или је исти привременог карактера просторно и временски строго ограничен, а користи се за побољшање услова живота локалне заједнице (изградња и одржавање локалних саобраћајница, шумских путева и сл).

Члан 6.

На подручју Специјалног резервата природе „Ртањ”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. измена морфологије терена, односно извођење радова који би могли да униште или наруше геоморфолошке и хидролошке карактеристике подручја;
2. чиста сеча шума која није планирана као редован вид обнављања шума, осим у случајевима дефинисаним законом;
3. каптирање извора, осим за снабдевање водом локалног становништва водом за пиће;
4. слободно испуштање отпадних и загађујућих вода у водотоке;
5. изградња септичких јама пропусног типа и свако испуштање отпадних и осочних вода у водоток и земљиште;
6. постављање (укуцавање) табли и других обавештења на стаблима;
7. уништавање и сакупљање строго заштићених и заштићених биљних и животињских врста;
8. уништавање гнезда птица.

Радови и активности ограничавају се на:

1. активности на извођењу хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката и слично, уз услове Завода за заштиту природе Србије;
2. газдовање шумама и шумским земљиштима у складу са плановима и основама газдовања шумама, а којима се обезбеђује одржавање постојећих шумских екосистема и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
3. примену одговарајућих биолошких мера против фитопатолошких и ентомолошких обољења шума;
4. паљење ватре, на местима одређеним за ту намену;
5. активности везане за унапређење популација ретких и угрожених биљних и животињских врста;
6. контролисано сакупљање лековитог биља;
7. контролисану посету у образовне, рекреативне и општекултурне сврхе;
8. спровођење активности у оквиру научноистраживачких радова и праћење природних процеса;
9. спровођење одговарајућих мера противпожарне и противерозионе заштите;
10. изградњу стамбених, економских објеката и објеката пољопривредних газдинстава у рејону постојећих насеља;
11. ловство на санитарни лов дивљачи, заштиту и унапређивање популација дивљачи у ловишту и мере на унапређивању станишта дивљачи, у складу са планским актима из области ловства.

Члан 7.

На подручју Специјалног резервата природе „Ртањ”, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету искључиво ради стручне едукације;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност надлежног министарства за послове заштите природе (у даљем тексту: Министарство).

Члан 8.

Специјални резерват природе „Ртањ” поверава се на управљање Јавном предузећу „Србијашуме” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове уредбе.

Члан 9.

Очување, унапређење, одрживо коришћење и приказивање природних и других вредности Специјалног резервата природе „Ртањ” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 30 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Специјалног резервата природе „Ртањ”.

Правилник из става 1. овог члана се објављује у„Службеном гласнику Републике Србије”.

Члан 11.

Управљач је дужан да на прописан начин обележи Специјални резерват природе „Ртањ”, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Специјалног резервата природе „Ртањ” на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

На операт, односно записник о утврђивању граница из става 2. овог члана, сагласност даје министарство надлежно за послове просторног планирања.

Границе утврђене, описане и верификоване на начин прописан у ст. 2. и 3. овог члана, сматраће се меродавним у свим стварима које се тичу спровођења ове уредбе.

Члан 12.

Управљач је дужан да заснује дигиталну базу података, односно географски информациони систем о природним и створеним вредностима, непокретностима, активностима и другим подацима од значаја за управљање Специјалног резервата природе „Ртањ”, у року од две године од дана ступања на снагу ове уредбе.

Члан 13.

Висину накнаде за коришћење Специјалног резервата природе „Ртањ”, својим актом утврђује Управљач, у складу са законом којим се уређују накнаде за коришћење јавних добара.

Члан 14.

Забране и ограничења прописана овом уредбом, не односе се на војне објекте и комплексе, као и активности које Војска Србије изводи или ће изводити за потребе одбране Републике Србије.

Члан 15.

Средства за спровођење Плана управљања Специјалног резервата природе „Ртањ”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 16.

Планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Специјалног резервата природе „Ртањ”, усагласиће се са Просторним планом Републике Србије, овом уредбом и Планом управљања из члана 9. ове уредбе.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине, у складу са законом.

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2318/2019

У Београду, 14. марта 2019. године

В Л А Д А

ПРЕДСЕДНИК

Ана Брнабић,с.р.